Bjartsýni gætir hjá Icelandair þrátt fyrir tekjulækkun og tap á fyrsta fjórðungi ársins 2021. Það má einkum þakka velgengni í fraktflutningi og góðu gengi í bólusetningum beggja vegna Atlantshafsins.
Tekjur Icelandair af fraktflugi urðu til þess að auka tekjur félagsins ásamt að búist er við að samþætting innanlandsflugsins við millilandaflugið minnki kostnað og auki tekjur. Heildartekjur félagsins lækkuðu um 73% fyrsta ársfjórðunginn og tap þess nemur um 3,9 milljörðum. Eiginfjárhlutfall félagsins er 23% leiðrétt fyrir tímabundnum áhrifum áskriftarréttinda en var 25% í upphafi árs. Þó er talið að bjartari horfur séu framundan, að flugferðum fjölgi og framboð aukist enda miðar vel í bólusetningum við kórónuveirunni vestan hafs og austan. Markaðsherferð í Bandaríkjunum hefur orðið til þess að bókunum hingað til lands hefur fjölgað enda hefur eldgosið í Geldingadölum vakið mikla athygli.
Þótt ekki verði gefin út afkomuspá fyrir árið 2021 vegna áframhaldandi óvissu segir Bogi Nils Bogason forstjóri Icelandair að félagið sé í góðri stöðu til að takast á við hana og grípa tækifæri til framtíðar.